Toimintasuunnitelma 2025

## Joensuun seudun luonnonystävät ry.

**YLEISTÄ**

Joensuun seudun luonnonystävät on Suomen luonnonsuojeluliiton paikallisyhdistys, jonka kotipaikka on Joensuu ja toiminta-alueena ovat Joensuu, Liperi sekä Polvijärvi. Sääntöjen mukaan ”yhdistyksen tarkoitus on herättää ja ylläpitää harrastusta luonnon ja ympäristön tuntemiseen, tutkimiseen ja suojelemiseen”. Yhdistys pyrkii saavuttamaan tavoitteensa harjoittamalla kokous-, retkeily-, kurssi- ja julkaisutoimintaa sekä muilla, tarkoitusta edistävillä, ja edellä mainittuihin verrattavilla toimintamuodoilla.

**TOIMINTA**

Yhdistys toteuttaa vuonna 2025 luontoretkiä ja -tapahtumia mahdollisuuksien mukaan. Vakituisia teemapäiviä ovat Luonnonkukkienpäivä ja Suomen luonnon päivät. Asukasyhdistysten kanssa järjestetään vieraslajitalkoita eri kaupunginosissa kesän aikana ainakin jättipalsamin kitkemisen muodossa. Osallistumme myös yleisötapahtumiin ja SLL:n järjestämiin tilaisuuksiin, sekä muiden luonto- ja ympäristötahojen järjestämiin tapahtumiin.

Yhdistys osallistuu mahdollisuuksien mukaan luontokohteiden suojeluun ja heikentyneiden luontokohteiden ennallistamisen edistämiseen. Kuntien kanssa pyritään tekemään yhteistyötä luontoarvojen eduksi. Erityisesti keskitymme kuntametsien kartoittamiseen ja teemme edustavista kohteista suojeluesityksiä.

Luonnonystävät rakentavat niittyjä Liperin rauhanympyrän lähiympäristöön, yhdessä Plant and Care for Peacen ja mahdollisten muiden yhteistyötahojen kanssa. Seuraamme Pärnävaaran kaavoitusta ja osallistumme edelleen seurantatyöryhmään. Lisäksi toimimme virtavesien parissa, ja kiinnitämme erityistä huomiota vaelluskalojen tilanteeseen.

Tavoitteemme on toteuttaa myös luontoaiheisia yleisötilaisuuksia, kuten luontoiltoja ja seminaariluentoja. Pyrimme myös edistämään lajistoseurantoja ja osallistumme luontokartoituksiin tarvittavilla alueilla.

Yhdistys ottaa tarvittaessa kantaa toiminta-alueen ajankohtaisiin luonnonsuojelu- ja ympäristöasioihin, laatii esityksiä, lausuntoja, valituksia ja kannanottoja (mm. kaavalausunnot ja suojeluhanke-esitykset). Käsittelemme energialaitosten ympäristökysymyksiä ja lähiluontoon liittyviä teemoja.

Harjoittelija tekee töitä yhdistyksellemme ja piirihallitukselle kevät- ja kesäkuukausina. Yhdistys voi palkata muita harjoittelijoita tai työntekijöitä. Mahdollisuuksien mukaan jaamme apurahoja luontoa edistäviin asioihin.

**TIEDOTUS JA MARKKINOINTI**

Jäsenhankintaa tehdään tapahtumien yhteydessä sekä mahdollisesti erilaisten kampanjoiden yhteydessä esimerkiksi sosiaalisen median kautta. Yhdistys tiedottaa toiminnastaan sähköisen ja fyysisen jäsenkirjeen avulla, Facebook-sivuilla ja -ryhmässä, Instagramissa, sähköpostilistalla ja yhdistyksen nettisivuilla sekä Luonnonsuojelija-lehdessä. Myös Pohjois-Karjalan yhdistystoimintaa kokoavan sivuston tai julkisten tiedotusvälineiden (mm. järjestöpalstat, lehti-ilmoitukset ja tiedotteet) kautta voidaan tavoittaa kiinnostuneita ihmisiä.

**YHTEISTYÖ**

Joensuun seudun luonnonystävät ry:n läheisimpiä yhteistyötahoja ovat mm. kattojärjestö Suomen luonnonsuojeluliitto ja Pohjois-Karjalan luonnonsuojelupiiri, Pohjois-Karjalan lintutieteellinen yhdistys ry., Savo-Karjalan Luonto-Liitto, Kohtuusliike, Pro Höytiäinen ry. ja asukasyhdistykset. Mahdollisuuksien mukaan yhteistoimintaa voi olla muidenkin yhdistysten ja toimijoiden kanssa (esim. Partiolaiset, Mikrovillus ry, Joensuun Latu, ProAgria tai Martat).